text: Betjente: Hvorfor har vi ikke fået noget at vide?
  02 august 2011 kl. 06.08
  Fængselsbetjentene kritiserer, at de ikke har fået at vide, at brugen af benlås kan være farligt.
  Landets fængselsbetjente kritiserer i skarpe vendinger, at de ikke har været informeret om mulig livsfare ved brugen af den såkaldte benlås, der bliver brugt til at passivisere voldsomme fanger. 
  Det sker, efter at en ellers rask og rørig 23-årig mand i januar omkom på gulvet i Kolding Arrest efter at være lagt i benlås af en håndfuld fængselsbetjente. 
  Ifølge en obduktionsrapport blev den 23-årige Ekrem Sahin lagt på gulvet i håndjern og med fastspændte ankler. 
  Kort efter døde den unge mand. 
  - Der står i obduktionsrapporten, at det er almindeligt kendt i retsmedicinske kredse, at brugen af benlås i ekstreme tilfælde kan medføre døden, siger formanden for Fængselsforbundet i Danmark, Kim Østerbye.
  